‘Smyt idiote soos De Allende uit rugby’Damian de Allende (Foto: Inus Grobler) Al manier wat hoogvatte in rugby uitgeskakel kan word, is “deur idiote soos [Damian] de Allende uit die spel te smyt”. Dié krasse uitspraak kom van die rugbyskrywer Mark Reason op die Nieu-Seelandse webwerf Stuff.co.nz, wat byvoeg dat hy verheug is dat die Springbok-plaasvervanger afgestuur is. Die Franse skeidsregter Jérôme Garcès het die rooi kaart uitgepluk ná De Allende die All Black-losskakel Lima Sapoaga oënskynlik laat geloop het. Intussen het Sanzaar se vuilspelkomitee bevind dat die oortreding kragtens die laatvatreël nie ʼn rooi kaart regverdig het nie, en is De Allende bloot gewaarsku. Dit staan hom vry om onmiddellik weer te speel. Reason redeneer anders. “Jérôme Garcès was absoluut reg om De Allende af te stuur omdat die trefslag so onsinnig laat was. In dié opsig was dit ʼn daad van boewery.” Die kykweer het die laatheid, die voorneme en die hoogte (die nek) bevestig, sê hy. In Ierland stem hulle egter nie saam met Reason nie. Die webwerf Independent.ie noem die rooi kaart “kontroversieel”, en Balls.ie bestempel die beslissing as “verbysterend”.